Den tidligere ledende centrumdemokrat og nuværende socialdemokratiske borgmesterkandidat i Hjørring, Peter Duetoft, er kommet i modvind blandt sine nye partifæller, fordi han også er aktiv frimurer. Uden at lægge skjul på det har han været medlem af logen i 26 år, men socialdemokrater rejser ifølge Nordjyske Stiftstidende spørgsmålet, om man som politiker kan være uafhængig, hvis man også er medlem af Frimurerordenen. Duetoft betegner bekymringen som helt grundløs. - Men alt kan åbenbart bruges i valgkampen, siger han. Den 9. januar skal socialdemokraterne vælge mellem Peter Duetoft og partifællen Arne Boelt om, hvem af de to, der skal efterfølge borgmester Finn Olesens som spidskandidat ved næste års kommunalvalg. /ritzau/

Referat:
Peter Duetoft vil gerne være socialdemokratisk borgmester i Hjørring efter valget til november, men socialdemokrater er bekymrede for hans frimureri.